Kommissionens beslutning

af 21. maj 2003

om gennemførelse af Europa-Parlamentets og Rådets beslutning nr. 507/2001/EF om en række foranstaltninger vedrørende det transeuropæiske net til indsamling, udarbejdelse og udbredelse af statistikker over udveksling af goder inden for Fællesskabet og med tredjelande (Edicom)

(meddelt under nummer K(2003) 1598)

(2003/374/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets beslutning nr. 507/2001/EF af 12. marts 2001 om en række foranstaltninger vedrørende det transeuropæiske net til indsamling, udarbejdelse og udbredelse af statistikker over udveksling af goder inden for Fællesskabet og med tredjelande (Edicom)(1) særlig artikel 3, og

ud fra følgende betragtninger:

(1) Beslutning nr. 507/2001/EF er referencerammen for et informationsnet til indsamling, udarbejdelse og udbredelse af statistikker over udveksling af goder inden for Fællesskabet og med tredjelande, og i henhold til denne beslutning er Kommissionen ansvarlig for gennemførelsen af dette informationsnet.

(2) Aktionerne i denne beslutning er i overensstemmelse med de målsætninger og betingelser, der er fastsat i beslutning nr. 507/2001/EF, og er derfor berettiget til fællesskabsfinansiering.

(3) For at opfylde de målsætninger, der er fastsat i beslutning nr. 507/2001/EF, tildeles en del af ressourcerne direkte i form af subventioner til de myndigheder og organer, der er umiddelbart involveret i indsamlingen, udarbejdelsen og udbredelsen af statistikker over udveksling af goder inden for Fællesskabet og med tredjelande.

(4) Kommissionen bør derfor godkende det årlige arbejdsprogram, herunder fordelingen af de årlige udgifter.

(5) Foranstaltningerne i denne beslutning er i overensstemmelse med udtalelse fra Udvalget for Statistikker over Udveksling af Goder mellem Medlemsstater og Udvalget for Statistikker over Udveksling af Goder med Tredjelande, der er nedsat ved Rådets forordning (EØF) nr. 3330/91(2), senest ændret ved Europa-Parlamentets og Rådets forordning (EF) nr. 1624/2000(3), og Rådets forordning (EØF) nr. 1172/95(4), senest ændret ved forordning (EF) nr. 374/98(5) -

VEDTAGET FØLGENDE BESLUTNING:

Artikel 1

De aktioner, der som led i arbejdsprogrammet for 2003 er berettiget til fællesskabsfinansiering inden for de i bilag II til denne beslutning fastsatte beløbsrammer, er anført i bilag I.

Artikel 2

Denne beslutning er rettet til medlemsstaterne.

Udfærdiget i Bruxelles, den 21. maj 2003.

På Kommissionens vegne

Pedro Solbes Mira

Medlem af Kommissionen

(1) EFT L 76 af 16.3.2001, s. 1.

(2) EFT L 316 af 16.11.1991, s. 1.

(3) EFT L 187 af 26.7.2000, s. 1.

(4) EFT L 118 af 25.5.1995, s. 10.

(5) EFT L 48 af 19.2.1998, s. 6.

BILAG I

EDICOM-AKTIONER - GENERELT ARBEJDSPROGRAM

Aktioner vedrørende etablering af et net af informationer, der er af bedre kvalitet og mindre omkostningskrævende, og som stilles hurtigere til rådighed, således at de krav, som Fællesskabets politikker stiller, opfyldes

Arbejdsprogrammet for 2003 har følgende mål:

1. Udarbejdelse af avancerede estimatorer

Målet med de foreslåede aktioner er at udarbejde foreløbige resultater på EU-niveau (samtlige medlemsstater og euroområdet), som opfylder minimumskvalitetskravene på deres respektive aggregeringsniveau. Ved at sammenligne de månedlige statistikker (dem, der i første omgang er offentliggjort, med dem, der fremkommer ved senere revisioner) vil det være muligt at projicere de endelige, jævnligt reviderede data ved hjælp af en dertil egnet økonometrisk model eller andre metoder. Det er nødvendigt at foregribe virkningerne af udvidelsen, specielt for at begrænse dens eventuelle konsekvenser for tidsplanen for offentliggørelsen af EU's resultater.

2. Forbedring af kvaliteten af basisstatistikkerne over udenrigshandelen

Målet med de foreslåede aktioner er at forbedre statistikkernes kvalitet ved at tilpasse og harmonisere metoderne til kontrol af de data, som virksomhederne leverer, og af de data, som medlemsstaterne indberetter til Eurostat.

3. Forbedring af målingen og kontrollen af kvaliteten af statistikken over udenrigshandelen

Traditionelt henhører målingen af udenrigshandelen under toldmyndighedernes kompetence, idet disse har en særlig tradition. Da de er en integrerende del af skattemyndighederne, følger de i vidt omfang en regnskabsmæssig procedure, hvor der arbejdes med en tilsyneladende skarp afgrænsning mellem reelle værdier og fejl. Desuden er der i mange medlemsstater ikke tradition for kvalitetskontrol, fejlmåling og oplysninger om pålideligheden af statistikken over udenrigshandelen.

Målet med de foreslåede aktioner er at fortsætte med at rette op på den ovenfor beskrevne utilfredsstillende situation ved at forbedre kvalitetsmålingen, kvalitetskontrollen og kvalitetssikringen.

4. Forbedring af ajourføringen af de statistiske resultater

Målet med de foreslåede aktioner er at fastlægge en harmoniseret ajourføringsprocedure, der skal mindske virkningen af de faktorer, som forringer statistikkernes kvalitet. Hvis de månedlige data ajourføres på en meget uensartet måde, begrænser det kohærensen af udenrigshandelsstatistikkerne. Når man har fundet frem til de bedste metoder ved at undersøge, hvilken ajourføringsproces der i øjeblikket anvendes i hver medlemsstat, vil der blive stillet forslag om en mere harmoniseret procedure/strategi på EU-plan.

5. Forbedring af metoderne til justering af de statistiske resultater

Både i forbindelse med Intrastat og Extrastat anvender medlemsstaterne tærskler for dataindsamlingen for at begrænse byrden for de oplysningspligtige. Der finder i øjeblikket ingen harmonisering sted af de metoder og værktøjer, der anvendes til de justeringer, der er nødvendige, på grund af denne anvendelse af tærskler, eller til kompensering for eventuelle manglende svar. Målet med de foreslåede aktioner er at justere statistikkerne på grundlag af de mest hensigtsmæssige metoder og at udbrede denne fremgangsmåde i medlemsstaterne.

6. Behandling af asymmetrier i Intrastat og overensstemmelse mellem dataene

Systemet til indsamling af statistikker over samhandelen mellem medlemsstaterne (Intrastat) giver en række statistikker, som indeholder tilfælde af inkohærens. De vigtigste årsager hertil er kendt. Asymmetrierne er et meget vigtigt problem, da de har indflydelse på pålideligheden af handelsbalancen for euroområdet, betalingsbalancen og nationalregnskaberne. Asymmetrierne vedrører ikke udelukkende samhandelen mellem medlemsstaterne, men kan også ses i forbindelse med samhandelen med tredjelande.

For at løse det problem, der er gjort rede for ovenfor, og for bedre at kunne tilfredsstille brugernes behov på EU-niveau (samtlige medlemsstater og euroområdet) er målet med de foreslåede aktioner at sammenligne og gennemføre specifikke modeller for at tilnærme de divergerende data til hinanden ved hjælp af forskellige metoder. Sideløbende hermed foretager nogle medlemsstater "spejlsammenligninger" på detaljeret niveau for at korrigere for eventuelle afvigelser.

Aktioner vedrørende etablering af et net af informationer, der er relevante, og som er indrettet efter udviklingen i brugernes behov i forbindelse med Den Økonomiske og Monetære Union og udviklingen i det internationale økonomiske miljø

Arbejdsprogrammet for 2003 har følgende mål:

1. Forbedring af fortrolighedsbehandlingen af udenrigshandelsstatistikkerne

Udenrigshandelsstatistikkerne indsamles og formidles på et meget detaljeret niveau. I mange tilfælde er denne detaljeringsgrad ikke forenelig med fortrolighedsreglerne, som beskytter de individuelle data, som virksomhederne leverer. Medlemsstaterne anvender på nationalt plan deres egne camoufleringsregler, når dette er nødvendigt, og indberetter de oprindelige data til Kommissionen (Eurostat) samt de godkendte offentliggørelsesniveauer for disse data.

Formålet med aktionen er dels at foreslå mere kohærente fortrolighedsregler, dels at undersøge, hvorvidt fortrolighedens indvirkning på de aggregerede resultater for medlemsstaternes og euroområdets handel kan neutraliseres eller mindskes.

2. Analyse af sæsonkorrigeringskvaliteten

Eurostat udarbejder og offentliggør månedlige udenrigshandelsindikatorer, der er korrigeret for sæsonudsving og antal hverdage.

Der findes imidlertid forskellige metoder til sæsonkorrigering og til korrigering for antal hverdage og mange forskellige måder at fastlægge modellerne på. Det vil være hensigtsmæssigt at måle kvalitetsniveauet for de udarbejdede indikatorer ud fra de vigtigste kvalitetsparametre. De foreslåede aktioner har således som mål:

- at fastlægge og evaluere kvalitetsindikatorer for sæsonkorrigerede data, idet der sondres mellem generelle indikatorer og indikatorer, som kan være specifikke for udenrigshandelsdataene

- på grundlag af reelle data at afprøve og evaluere virkningen på de kvalitetsindikatorer, der er fastlagt i den foregående etape, og af de vigtigste hypoteser, der anvendes ved sæsonkorrigeringen

- at fremlægge detaljerede resultater og anbefalinger.

3. Forbedring af oplysningerne om udenrigshandelsindeksene

Eurostat og størstedelen af medlemsstaterne offentliggør enhedsværdiindeks. Eurostat har udviklet en applikation vedrørende de nye udenrigshandelsindeks, som gør det muligt hver måned at beregne enhedsværdiindekset. Nogle medlemsstater udarbejder desuden særlige prisindeks for udenrigshandelen.

Målet med aktionerne er:

- at sikre den edb-mæssige videreudvikling af denne applikation

- at øge indholdet af de tilgængelige oplysninger ved at tilføje tilbageregnede og eventuelt sæsonkorrigerede data

- i nogle medlemsstater at fortsætte den sammenlignende analyse af enhedsværdi- og prisindeks

- at definere de metodologiske krav, der skal opfyldes for at kunne udarbejde prisindeks for udenrigshandelen og muliggøre aggregering på EU-plan og for euroområdet

- at fremme gradvis indførelse af prisindeks for udenrigshandelen i de medlemsstater, der ikke råder over sådanne indeks.

4. Forbedring af oplysningerne om værdien af samhandelen

I statistikkerne over udveksling af goder arbejdes der med fob-værdier ved afsendelse/udførsel og cif-værdier ved modtagelse/import. Statistikker på fob-basis ved modtagelse og import, i det mindste for de aggregerede resultaters vedkommende, ville være en meget nyttig information for brugerne. Dette fremgangsmåde anvendes i øvrigt inden for betalingsbalancer, og FN anbefaler netop udarbejdelse af informationer på både cif- og fob-basis. I nogle medlemsstater vil der blive igangsat pilotprojekter for at gøre disse oplysninger tilgængelige.

Aktioner vedrørende etablering af et net af informationer, der er bedre integreret i det overordnede statistiske system og tilpasset udviklingen i det administrative miljø

Arbejdsprogrammet for 2003 har følgende mål:

1. Udvikling af handelsregistrene og hensyntagen til globaliseringen af handelen

For de åbne økonomier i EU er udenrigshandelsstatistikkerne en væsentlig informationskilde, som i vidt omfang anvendes af økonomer, politiske beslutningstagere og brancheorganisationer. For at kunne anvende disse data optimalt er det praktisk for brugerne, at dataene er forbundet med statistikkerne over foretagender, som der allerede er et komplet sæt variabler for på EU-plan. Det er også vigtigt at give brugerne supplerende data, som måler de internationale koncerners virkning på handelsstatistikkerne. For at nå disse mål er der blevet foreslået en handlingsplan, som er opdelt i to hovedområder: handelsregistre og globaliseringen af handelen.

- Handelsregistre

Formålet med de foreslåede aktioner er at skabe forbindelse mellem handelsregistrene og registrene over foretagender, hvilket giver mulighed for en hel række nye analyser af udenrigshandelsstatistikkerne. Det vil således være muligt at måle, hvor stor en andel af handelen hver økonomisk sektor tegner sig for. Forbindelserne mellem handelsstatistikkerne og erhvervsstrukturstatistikkerne kan også analyseres.

- Globaliseringen af handelen

Globaliseringen af handelen gør det nødvendigt at analysere og måle virksomhedernes aktiviteter både på nationalt og globalt plan. De statistiske data er traditionelt koncentreret om den internationale handel, mens opmærksomheden i mindre grad er rettet mod andre vigtige grænseoverskridende fænomener som f.eks. de multinationale virksomheders aktiviteter og de koncerninterne strømme. Det kan derfor forekomme, at statistikkerne ikke dækker samtlige de grænseoverskridende økonomiske aktiviteter.

Målet med de foreslåede aktioner er at måle, i hvilket omfang de eksisterende udenrigshandelsstatistikker kan anvendes som kilde til disse oplysninger, og at finde ud af, hvilke tekniske ændringer det vil være muligt at foretage af de eksisterende systemer for at lette indsamlingen af oplysninger.

2. Forbedring af statistikbrugernes adgang til toldoplysninger

Eurostat har udviklet en applikation (Taristat), der giver adgang til forskellige data i tolddatabasen Taric. Dette værktøj er tilstrækkelig operationelt med hensyn til specifikke og isolerede oplysninger. Det ville dog være en god idé at kombinere udenrigshandelsstatistikkerne med tolddata og at anvende tolddataene som reference ved behandlingen af udenrigshandelsdataene. Disse oplysninger ville være meget nyttige for dem, der bruger statistikkerne til analyser, bl.a. i forbindelse med handelsforhandlinger.

Formålet med aktionen er således, at brugerne af Comext-databasen skal have let adgang til grundlæggende oplysninger om afgifts- og toldspørgsmål.

3. Tilpasning af lovgivningen om Intrastat og Extrastat

Der foretages i øjeblikket en tilpasning af Intrastat-systemet (statistikkerne over udvekslingen af goder mellem medlemsstaterne) med henblik på at gøre reglerne mere gennemsigtige og forståelige, i højere grad at tage hensyn til udviklingen i den nationale praksis på visse områder (justeringer, frister, kvalitet osv.) og at tilpasse systemet, så det kan levere resultater, der opfylder Fællesskabets behov under hensyn til kvalitetskravene for dækning, pålidelighed og disponibilitet.

I 2003 skal der desuden foretages en tilpasning af Extrastat (statistikkerne over udvekslingen af goder med tredjelande). I overensstemmelse med retningslinjerne i den strategiplan, Eurostat vedtog i 1999, er målet:

- at forbedre indholdet af retsakterne, så de bliver nemmere at forstå og mere gennemsigtige

- i højere grad at tage hensyn til behovene i forbindelse med Den Økonomiske og Monetære Union (herunder især behovet for hurtigt tilgængelige aggregerede data om handelen i euroområdet)

- at undersøge, hvilke tilpasninger der kan eller skal gennemføres på baggrund af FN's anbefalinger (begreber og definitioner - jf. dokumentationen)

- at undersøge, hvilke tilpasninger der kan eller skal gennemføres på baggrund af udviklingen i toldbestemmelserne (toldkodeksen)

- i højere grad at tage hensyn til brugernes behov (toldstatistikker, globalisering, sektorstatistikker osv.).

I den forbindelse er målet med de foreslåede aktioner at foretage de nødvendige undersøgelser med henblik på gennemførelsen af projektet og at bistå Eurostat med ændringen af retsakterne og udarbejdelsen af anbefalinger vedrørende anvendelsen af disse.

4. Forbedring af samarbejdet mellem statistik- og toldmyndigheder

I forbindelse med Extrastat indsamles basisoplysningerne på grundlag af toldangivelsen. Det er forskelligt fra den ene medlemsstat til den anden, hvordan indsamlingen foregår, og i hvor høj grad toldmyndighederne og den kompetente statistikmyndighed samarbejder. Ved at øge dette samarbejde og tilpasse eller modernisere metoderne til indsamling og indberetning af toldoplysninger vil man kunne forbedre statistikkernes kvalitet, og de vil kunne foreligge hurtigere. Medlemsstaterne har foreslået en række aktioner med disse mål for øje.

Aktioner vedrørende etablering af et net, der forbedrer den statistikservice, der tilbydes myndighederne og informationsleverandørerne og -brugerne

Arbejdsprogrammet for 2003 har følgende mål:

1. Flere formidlingsprodukter

Brugerne af udenrigshandelsstatistikkerne ønsker hurtig adgang til de data, de har brug for. Hurtig udbredelse af data, der er så ajourført som muligt, og som er tilpasset de forskellige brugeres behov, vil gøre det europæiske statistiske system til den foretrukne leverandør af data om EU's og euroområdets handelsstrømme både eksternt og internt. Der vil blive arbejdet med en række projekter, der skal opfylde denne målsætning.

2. Bedre service i forbindelse med varenomenklaturer

Varenomenklaturen indeholder meget vigtige oplysninger for brugerne af statistikker over udveksling af goder. Den er imidlertid også en byrde for virksomhederne, der skal klassificere deres varer i en af den kombinerede nomenklaturs mange rubrikker, samt for de nationale myndigheder, der er ansvarlige for kontakten med de oplysningspligtige.

Der foreslås en række aktioner med henblik på at modernisere den kombinerede nomenklatur, samtidig med at man bevarer præcise og relevante oplysninger om de handlede varer og letter adgangen til oplysningerne i nomenklaturen.

3. Tilpasning af metoderne til indberetning af oplysninger til Eurostat

De planlagte ændringer af lovgivningen om Intrastat og Extrastat tager navnlig sigte på bedre opfyldelse af brugernes behov. Det har bl.a. vist sig, at det i forbindelse med Den Økonomiske og Monetære Union er nødvendigt, at der hurtigt kan udarbejdes aggregerede data om handelen i euroområdet. Herudover vil man muligvis ændre indholdet af de detaljerede data for bedre at opfylde eksisterende og nye behov.

Det foreslås i den forbindelse, at man tager metoderne til indberetning af oplysninger til Eurostat op til fornyet gennemgang, sideløbende med at de tilgrundliggende retsakter ændres.

Aktioner vedrørende etablering af et net baseret på værktøjer til indsamling af information, hvor der tages hensyn til den seneste teknologiske udvikling for at forbedre de funktionaliteter, som tilbydes informationsleverandørerne

Arbejdsprogrammet for 2003 har til formål at udvikle værktøjer til indsamling af statistisk information

Indsamlingen af data hos virksomhederne og behandlingen af dem er et grundlæggende element i udenrigshandelsstatistiksystemet. Et af de positive resultater af Edicom I-programmet har været udviklingen og indførelsen af indsamlingsværktøjer til Intrastat-systemet, der bruges af et stort antal virksomheder (elektroniske formularer (IDEP/CN8) og IRIS, webformularer). På baggrund af ændringerne inden for teknologien og metodologien og i lyset af de indhøstede erfaringer er målene med de foreslåede aktioner:

- at sikre kontinuiteten og videreudviklingen af disse værktøjer ved at foretage de nødvendige ændringer på teknologisk og funktionelt plan

- at tage hensyn til de nye metodologiske krav

- at tage hensyn til udviklingen inden for standardisering af meddelelser

- at fremme anvendelsen af moderne indsamlingsværktøjer, specielt webformularer.

Aktioner vedrørende etablering af et integreret og interoperabelt net

Arbejdsprogrammet for 2003 har følgende mål:

Edicom-programmet har en række metodologiske, organisatoriske, lovgivningsmæssige og edb-mæssige bestanddele, som kræver en kohærent, integreret og synergetisk strategi. På den baggrund foreslås følgende aktioner:

1. Modernisering af nettet

Der vil blive iværksat aktioner med det formål at modernisere de forskellige elementer i det transeuropæiske net til indsamling, udarbejdelse og udbredelse af statistikker over udveksling af goder inden for Fællesskabet og med tredjelande. Disse aktioner vil være koncentreret om de værktøjer og metoder, der anvendes til:

- behandling og validering af dataene

- midlerne til kommunikation mellem de nationale myndigheder og Eurostat

- brugernes adgang til statistiske data og metadata, herunder en større anvendelse af internet og forbedring af det programmel, der anvendes til offentliggørelse af handelsstatistikkerne (Comext).

2. Udvikling af et informationssystem om metodologien

Samtlige de aktioner, som foreslås med hensyn til metodologien, må koordineres, således at man sikrer sammenhængen mellem dem, og således at de bedre kan integreres i statistikkerne over udveksling af goder som led i det europæiske statistiske system. Disse aktioner bør også have tilknytning til den eksisterende metodologi (herunder den gældende fællesskabsret) og suppleres med didaktiske vejledninger.

I denne overordnede sammenhæng foreslås det også at udvikle en komplet og kohærent dokumentationsbase, som støtter hele projektet, og som giver mulighed for at videreformidle metodologiske oplysninger på en brugervenlig og sammenhængende måde under anvendelse af de mest moderne teknologier.

BILAG II

EDICOM-AKTIONER - VEJLEDENDE OPDELING AF OMKOSTNINGERNE

2003

>TABELPOSITION>